b'\n_START_ARTICLE_\nFranc Bole (kmet)\n_START_SECTION_\n\xc5\xbdivljene in delo\n_START_PARAGRAPH_\nKon\xc4\x8dal je osnovno \xc5\xa1olo v rojstnem kraju in kmetijski te\xc4\x8daj Justa U\xc5\xa1aja. Bil je najbolj aktiven v ilegalni protifa\xc5\xa1isti\xc4\x8dni dejavnosti v Tomaju in na podro\xc4\x8dju Krasa med Se\xc5\xbeano in \xc5\xa0tanjelom. Z Boletom so aktivno sodelovali v Tomaju Viktor \xc5\xa0onc, Stane \xc4\x8cerne, v Gradnjah Jo\xc5\xbee Turk, Milan Grmek in v Avberju Ciril Grmek. Prepovedani ilegalni material so dobivali na Proseku, od koder so ga prena\xc5\xa1ali v Tomaj in ga razdeljevali po okoli\xc5\xa1kih vaseh. Bole in \xc5\xa0onc sta v no\xc4\x8di pred fa\xc5\xa1isti\xc4\x8dnimi volitvami 24. marca 1929 v Dutovljah odstranila italijansko zastavo, jo pomazala z blatom in odvrgla v odto\xc4\x8dni kanal. Istega leta sta v Dutovljah za\xc5\xbegala otro\xc5\xa1ki vrtec, ki pa ni popolnoma pogorel. Bole je ve\xc4\x8d let sodeloval pri organizaciji prehodov antifa\xc5\xa1istov preko dr\xc5\xbeavne meje iz Italije v Kraljevino Jugoslavijo. Bil je ve\xc4\x8dkrat zaprt in v za\xc4\x8detku leta 1941 tri mesece v konfiniran v Corropoli. Od za\xc4\x8detka narodnoosvobodilne borbe je aktivno sodeloval v boju proti okupatorju. Kasneje pa je bil aktiven v Osvobodilni fronti. Opravljal je razli\xc4\x8dne funkcije, poleg drugih je bil tajnik okrajnih rajonov ob\xc4\x8din Tomaj, Dutovlje, Avber in Repentabor. Po reorganizaciji rajonov je bil avgusta 1944 dodeljen okro\xc5\xbenemu odboru OF v Se\xc5\xbeani. Po osvoboditvi je \xc5\xbeivel na svoji kmetiji v Tomaju ter opravljal naloge tajnika in predsednika Zveze borcev Tomaj ter predsednika kmetijske zadruge Tomaj.'